Johannes Ockeghem
Johannes Ockeghem, ca. 1410-1497, flamsk komponist. Johannes Ockeghem var kordreng i Antwerpen, stod siden i tjeneste hos hertugen af Bourbon og var fra 1452 fast tilknyttet det franske kongehof, hvor han virkede som kapelmester.
Ockeghem, af hvem der kendes en snes verdslige sange, øvede især gennem sin kirkemusik betydelig indflydelse på udviklingen af den fransk-nederlandske tradition, i hvis anden periode han regnes for en af de førende skikkelser.
Hans 15 messer, herunder det ældste bevarede Requiem, er skrevet under anvendelse af en række af tidens teknikker, bl.a. brugen af et motto (samme motiv i begyndelsen af hvert messeled som fx i Missa Mi-Mi), gennemgående cantus firmus af liturgisk eller verdslig oprindelse (fx Missa Ecce ancilla Domini eller Missa Fors seulement) og forskellige former for canon (kunstfærdigt kontrapunkt som fx i Missa prolationum).
Vidnesbyrd om Johannes Ockeghems anseelse i samtiden er de klagesange, déplorations, der blev skrevet i anledning af hans død, bl.a. den udtryksfulde Nymphes des bois af hans elev Josquin des Prés.